Vélar Icelandair og JetBlue hlið við hlið . Aðsend mynd Icelandair hefur endurnýjað samning við bandaríska flugfélagið JetBlue um sammerkt flug félaganna . Um er að ræða samstarfssamning sem felur í sér að bæði flugfélögin geta selt og gefið út flugmiða hvort hjá öðru . Þannig geta viðskiptavinir Icelandair keypt einn farseðil frá Íslandi til fjölda áfangastaða JetBlue í Bandaríkjunum , karabíska hafinu , Mið - og Suður-Ameríku . Að sama skapi munu viðskiptavinir JetBlue geta keypt miða til Íslands og fjölda áfangastaða Icelandair í Evrópu . Samningur Icelandair og JetBlue , sem fyrst tók gildi árið 2011 , hefur nú verið endurnýjaður til ársins 2024 . Þá hafa viðskiptavinir félaganna frá árinu 2017 átt þess kost að safna vildarpunktum hjá báðum félögum . Bogi Nils Bogason , forstjóri Icelandair segir samstarfið við JetBlue vera lið í að bjóða fjölbreyttari þjónustu og auka þægindi fyrir viðskiptavini félagsins . „ Með því að tengja leiðakerfin okkar saman getum við boðið viðskiptavinum okkar aukna valmöguleika þegar kemur að tengingum í Bandaríkjunum , karabíska hafinu , sem og Mið - og Suður-Ameríku . Á móti geta viðskiptavinir JetBlue nýtt sér tengingar Icelandair til Íslands og áfangastaða okkar í Evrópu með einföldum hætti . “ Robin Hayes , forstjóri JetBlue tekur í sama streng . „ Langt og farsælt samstarf okkar við Icelandair styrkir leiðakerfi félaganna beggja vegna Atlantshafsins og bætir aðgengi viðskiptavina JetBlue að Íslandi og öðrum áfangastöðum í Evrópu ” , segir Robin Hayes forstjóri JetBlue . „ Með framúrskarandi þjónustu og hagstæðum fargjöldum , mun samstarf okkar áfram stuðla að aukinni eftirspurn eftir flugi yfir Norður-Atlantshafið í aðdraganda að áætluðu flugi JetBlue á þessum markaði 2021 . ” JetBlue Airways , sem er með höfuðstöðvar í New York í Bandaríkjunum , flýgur að meðaltali þúsund flug á dag , flytur yfir 42 milljónir farþega á ári til um 100 áfangastaða í Bandaríkjunum , karabíska hafinu , og Mið - og Suður-Ameríku .